तेलंगाना राष्ट्र समिति के प्रमुख के. चंद्रशेखर राव इसके पहले मुख्यमंत्री बने हैं। चूंकि यह राज्य आंध्र प्रदेश को बांटकर बनाया गया है, इसलिए तेलुगू देशम पार्टी के नेता एन. चंद्रबाबू नायडू ने भी नए आंध्र प्रदेश (जो अब सीम्रांध बन जाएगा) के मुख्यमंत्री के रूप में दोबारा पद एवं गोपनीयता की शपथ ली। आजादी के बाद यह पहला मौका है, जब भाषा के नाम पर गठित किसी राज्य का विभाजन हुआ है। उल्लेखनीय है कि 1956 में भाषा के नाम पर ही आंध्र प्रदेश का गठन किया गया था। तेलंगाना अब एक अलग राज्य भले ही बन गया है, लेकिन अगले दस वर्ष तक इसकी राजधानी हैदराबाद ही रहेगी, जो आंध्र प्रदेश की भी राजधानी होगी।